Veliki londonski požar
Veliki londonski požar je bil katastrofalen požar, ki je med nedeljo 2. septembra in sredo 5. septembra 1666 divjal po angleškem mestu London. Požar je skoraj popolnoma uničil srednjeveško središče mesta (City of London) znotraj rimskega obzidja in ogrozil, a ne dosegel uglednejšega okrožja Westminster, whitehallske palače Karla II. in večine barakarskih naselj v predmestjih. Pogorelo je 13.200 hiš, 87 podružničnih cerkva, stara katedrala svetega Pavla in večina poslopij mestne uprave. Po oceni so bili uničeni domovi 70.000 od takratnih 80.000 prebivalcev Cityja. Število smrtnih žrtev ni znano; tradicionalno velja, da je bilo glede na obseg nesreče zanemarljivo, saj je bilo uradno potrjenih samo šest žrtev. Temu mnenju danes oporekajo nekateri zgodovinarji, saj smrti prebivalcev nižjih slojev verjetno sploh niso bile zabeležene, poleg tega pa je lahko močna vročina kremirala mnoge žrtve, tako da za njimi ni ostal noben prepoznaven ostanek.